30.12.2022
MT
Il-Ġurnal Uffiċjali tal-Unjoni Ewropea
C 498/49
... u jiffoka fuq sħubija ġenwina ta’ fiduċja mal-awtoritajiet lokali u reġjonali ...
47. jinnota ċerta ċentralizzazzjoni tal-politika ta’ koeżjoni tal-2021-2027 u mminar tal-prinċipju tas-sħubija u tar-rwol tal-awtoritajiet reġjonali fid-definizzjoni tal-ħtiġijiet ta’ investiment fil-programmi operattivi; 48. jilqa’ l-intenzjoni espressa fir-Rapport dwar il-Koeżjoni li jissaħħu l-governanza f’diversi livelli u l-prinċipju tas-sħubija; 49. jappoġġja l-inizjattiva reċenti għal Komunità Ewropea tal-Prattika dwar is-Sħubija 2021-2027 li għandha twassal għal titjib sinifikanti fil-Kodiċi ta’ Kondotta Ewropew dwar is-Sħubija; 50. jenfasizza l-approċċ uniku tal-politika ta’ koeżjoni, li l-programmi operattivi tagħha tal-Fondi SIE huma bbażati fuq analiżi tal-ħtiġijiet territorjali stabbiliti fil-livell lokali u jsegwu proċess għalkollox parteċipattiv u demokratiku, għall-kuntrarju tal-pjani għall-irkupru nazzjonali appoġġjati mill-Fond għall-Irkupru u r-Reżiljenza, li fil-biċċa l-kbira kienu ddisinjati mingħajr l-involviment tar-reġjuni; 51. jappella għalhekk lill-Kummissjoni biex tagħti valur lir-rwol tar-reġjuni fil-ġestjoni tal-Fondi Strutturali u ta’ Investiment u ssaħħaħ id-dispożizzjonijiet leġiżlattivi marbuta mas-sħubija, speċjalment għall-perjodu ta’ wara l-2027; Il-politika ta’ koeżjoni bħala strument biex titreġġa’ lura d-depopolazzjoni fiż-żoni interni, rurali u muntanjużi 52. jesprimi tħassib dwar it-tixjiħ progressiv tal-popolazzjoni, it-tnaqqis fir-rati tat-twelid u d-depopolazzjoni taż-żoni interni, speċjalment iż-żoni rurali u muntanjużi; 53. jinnota li t-tfixkil ekonomiku u soċjali, l-aktar reċenti kkawżat mill-pandemija tal-COVID-19 u l-kunflitt fl-Ukrajna, jaffettwa l-prospetti taż-żgħażagħ għall-futur tagħhom; 54. jenfasizza l-importanza li tiġi definita strateġija tal-UE dwar id-demografija, filwaqt li jitqiesu b’mod partikolari l-opportunitajiet li joffru l-flussi migratorji legali fi ħdan l-UE, filwaqt li tissaħħaħ il-koordinazzjoni dwar l-immigrazzjoni illegali u jingħata appoġġ u protezzjoni lir-rifuġjati; Enfasi speċjali fuq ir-reġjuni bi żvantaġġi ġeografiċi permanenti 55. jesprimi dispjaċir li r-Rapport dwar il-Koeżjoni jagħti biss attenzjoni superfiċjali lill-isfidi li qed jiffaċċjaw ir-reġjuni bi żvantaġġi ġeografiċi permanenti u r-reġjuni ultraperiferiċi; 56. jappella għal enfasi speċjali fuq ir-reġjuni bi żvantaġġi ġeografiċi permanenti definiti fl-Artikolu 174 tat-TFUE, jiġifieri b’mod partikolari r-reġjuni insulari, b’densità baxxa ta’ popolazzjoni, transfruntiera u muntanjużi u fuq ir-reġjuni ultraperiferiċi fi kwalunkwe proġett ta’ riforma li jikkonċerna l-futur tal-politika ta’ koeżjoni, 57. jenfasizza l-ħidma importanti li saret fil-Parlament Ewropew dwar il-kwistjoni tal-koeżjoni tal-gżejjer u jirrikonoxxi l-importanza ta’ patt għall-gżejjer Ewropej; 58. fir-rigward taż-żoni rurali, jilqa’ l-fatt li r-Rapport dwar il-Koeżjoni jirrikonoxxi l-impatt potenzjalment negattiv tat-tranżizzjonijiet demografiċi fuq il-koeżjoni fl-Ewropa; jistieden, għalhekk, lill-Kummissjoni Ewropea biex fil-futur issaħħaħ l-intervent tal-finanzjament u l-istrumenti tal-politika ta’ koeżjoni u tal-pjani strateġiċi tal-PAK, b’mod partikolari permezz ta’ limiti minimi li jqisu s-sehem tal-popolazzjoni u t-territorju taż-żoni rurali fl-UE kollha, għar-reġjuni rikonoxxuti fl-Artikolu 174 u l-kooperazzjoni bejn iż-żoni urbani u rurali, li kull wieħed minnhom għandu vantaġġi komparattivi u komplementari bil-għan li jkun hemm żvilupp territorjali armonjuż; 59.
fl-istess ħin jenfasizza r-rwol pożittiv li jaqdu ż-żoni metropolitani fl-iżgurar tal-iżvilupp koeżiv permezz tad-distribuzzjoni tal-ġid u l-benefiċċji f’żona partikolari u l-ħolqien ta’ rabtiet urbani-rurali aktar effiċjenti.
Itenni li l-PDG per capita ma jagħtix stampa sħiħa tal-livell ta’ żvilupp tagħhom u jirrakkomanda l-użu tal-metodoloġija tal-Indiċi tal-Progress Soċjali biex jiġu identifikati l-aktar sfidi urġenti li jeħtieġ li jiġu ffinanzjati fiż-żoni metropolitani mill-fondi tal-Politika ta’ Koeżjoni (2);
(2)
Opinjoni tal-Kumitat Ewropew tar-Reġjuni: L-isfidi tar-reġjuni metropolitani u l-pożizzjoni tagħhom fil-politika ta’ koeżjoni futura ta’ wara l-2020 (ĠU C 79, 10.3.2020, p. 8).